Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2021/C 83/08)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

YHTENÄISEN ASIAKIRJAN MUUTTAMISTA KOSKEVAN VAKIOMUUTOKSEN TIEDOKSI ANTAMINEN

”COSTIÈRES DE NÎMES”

PDO-FR-A0161-AM01

Tiedonannon päivämäärä: 8.12.2020

HYVÄKSYTYN MUUTOKSEN KUVAUS JA PERUSTELUT

1. Viiniköynnöslajikkeet

Viiniköynnöslajikkeiden vaatimustenmukaisuutta arvioidaan kunkin viinin värin osalta tilan kaikilla viljelylohkoilla, joita käytetään suojatun alkuperänimityksen ”Costières de Nîmes” viinin tuotantoon.

SAN:n suojelusta ja hallinnoinnista vastaava elin (Organisme de défense et de gestion, ODG) haluaa ottaa käyttöön määräyksen pienistä tiloista, jotka eivät voi noudattaa viinitarhojen lajikkeiden suhteellisia osuuksia koskevia sääntöjä. Näin ollen roseeviinien valkoisille lajikkeille tuote-eritelmässä vahvistettuja suhteellisia osuuksia koskevia sääntöjä lukuun ottamatta lajikkeiden suhteellisia osuuksia koskevat säännöt eivät koske sellaisia rypäleentuottajia, jotka eivät itse viiniytä satoaan ja joiden kokonaisviljelyala (kaikki värit mukaan lukien) tarkistetun alkuperänimityksen ”Costières de Nîmes” viinien valmistusta varten on rajatulla viljelyalueella alle 1,5 hehtaaria.

2. Viinitarhan hoitaminen

Jotta maaperän ominaispiirteet, jotka ovat kasvupaikan perustavanlaatuinen osatekijä, voidaan säilyttää, otetaan käyttöön maatalouden ympäristötoimenpiteiden piiriin kuuluvia viljelykäytäntöjä:

— piennarten rikkakasvien kemiallinen ja mekaaninen torjunta on kielletty;

— rikkakasvien kokonaisvaltainen kemiallinen hävittäminen viljelylohkolta on kielletty;

— synteettistä mineraalityppeä saa lisätä vuosittain enintään 30 yksikköä hehtaaria kohden;

— muovisen katteen asettaminen istutuksen yhteydessä on kielletty.

3. Roseeviinien analyyttiset normit

Muutetaan roseeviinien väri-intensiteettiä, ja värin intensiteettiarvon on oltava enintään 2. Väri-intensiteetin alaraja 0,5 poistetaan, jotta on mahdollista valmistaa aiempaa vaaleampia roseeviinejä, jollaisia kuluttajat markkinoille odottavat, niin, että ne vastaavat kuitenkin yhä SAN:n viinien profiilia.

4. Siirtymätoimenpiteet

Poistetaan siirtymätoimenpiteet, joiden voimassaolo on päättynyt. Nämä määräykset koskivat aikataulua, jossa viiniköynnöslajikkeita ja viljelylohkokohtaisia keskimääräisiä enimmäistuotoksia koskevia sääntöjä oli ryhdyttävä noudattamaan ja jossa asetetut eräpäivät ulottuivat sadonkorjuuvuoteen 2018 saakka ja ovat nyt päättyneet.

YHTENÄINEN ASIAKIRJA

1. Tuotteen nimi

Costières de Nîmes

2. Maantieteellisen merkinnän tyyppi:

SAN – Suojattu alkuperänimitys

3. Rypäletuotteiden luokat

1. Viini

4. Viinin/viinien kuvaus

Punaviinit

Nimityksen ”Costières de Nîmes” viinit ovat kuohumattomia puna-, rosee- ja valkoviinejä.

Punaviineissä omenahappopitoisuus on pakkausvaiheessa enintään 0,4 grammaa litrassa.

— Viinien käymiskykyisten sokereiden (glukoosi ja fruktoosi) enimmäispitoisuus on pakkausvaiheessa — Punaviinit (luonnollinen alkoholipitoisuus enintään 14 tilavuusprosenttia): 3 g/l — Punaviinit (luonnollinen alkoholipitoisuus yli 14 tilavuusprosenttia): 4 g/l

— Viinien luonnollinen alkoholipitoisuus on vähintään 11,5 tilavuusprosenttia.

— Punaviinien muuttunut väri-intensiteetti on malolaktisen käymisen jälkeen vähintään 6.

— Punaviinien kokonaishappopitoisuus ja haihtuvien happojen pitoisuus ovat unionin sääntelyn mukaisia.

— Punaviinit valmistetaan suurimmaksi osaksi lajikkeista Grenache noir N, Mourvèdre N ja Syrah N.

Punaviinit, jotka valmistetaan pääosin lajikkeista Grenache N ja Syrah N, ovat ennen kaikkea tuottajien taitotietoon perustuvia viinejä. Nuorille viineille ovat tunnusomaisia punaisten hedelmien aromit. Viineillä on kohtalaisen hyvä kypsytyspotentiaali; kypsytyksessä viineihin kehittyy aromeja, jotka rakentuvat aiempaa voimakkaammin mausteiden ja kasvien vivahteille. Nämä hienostuneet mutta myös hyvärunkoiset ja tasapainoiset viinit kuuluvat Rhônen laakson suureen viiniperheeseen.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/litra) 140

Roseeviinit

— Viinien luonnollinen alkoholipitoisuus on vähintään 11,5 tilavuusprosenttia.

— Viinien käymiskykyisten sokereiden (glukoosi ja fruktoosi) enimmäispitoisuus on pakkausvaiheessa 4 g/l

— Roseeviinien muuttunut väri-intensiteetti on enintään 2.

— Haihtuvia happoja ja rikkidioksidia koskevien normien ohella muut analyyttiset perusteet ovat unionin sääntelyn mukaisia.

— Roseeviinit valmistetaan suurimmaksi osaksi lajikkeista Grenache noir N, Mourvèdre N ja Syrah N.

Roseeviinien väri on yleensä heleä. Niissä on paljon raikkautta ja samalla myös täyteläisyyttä. Viinien jälkimaku on pitkä. Maussa on havaittavissa pienten punaisten hedelmien ja kuivahedelmien aromeja.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus Haihtuvien happojen pitoisuus enintään (milliekvivalenttia/litra) 14,28 Kokonaisrikkidioksidipitoisuus enintään (mg/litra) 180

Valkoviinit

— Viinien luonnollinen alkoholipitoisuus on vähintään 11,5 tilavuusprosenttia.

— Viinien käymiskykyisten sokereiden (glukoosi ja fruktoosi) enimmäispitoisuus on pakkausvaiheessa 4 g/l

— Haihtuvia happoja ja rikkidioksidia koskevien normien ohella muut analyyttiset perusteet ovat unionin sääntelyn mukaisia.

— Valkoviinit valmistetaan pääosin lajikkeista Grenache blanc B, Marsanne B ja Roussanne B. Viinit ovat tasapainoisia ja miellyttävän heleitä. Niissä on kukkaisaromeja, joista tulevat mieleen valkoiset kukat, ja hedelmäisiä aromeja, joista tulevat mieleen sitrushedelmät ja valkomaltoiset hedelmät. Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus Haihtuvien happojen pitoisuus enintään (milliekvivalenttia/litra) 14,28 Kokonaisrikkidioksidipitoisuus enintään (mg/litra) 180

5. Viininvalmistusmenetelmät

a. Erityiset viininvalmistusmenetelmät

Viljelykäytäntö

Viiniköynnösten vähimmäistiheys on 4 000 köynnöstä hehtaarilla. Köynnösrivien välisen etäisyyden on oltava enintään 2,50 metriä, ja samalla rivillä olevien köynnösten välisen etäisyyden on oltava vähintään 0,80 metriä.

Kullakin köynnöksellä saa olla enintään 2,50 neliömetriä maa-alaa. Tämä pinta-ala saadaan kertomalla rivien välinen etäisyys köynnösten välisellä etäisyydellä.

— Köynnökset leikataan ennen 1. toukokuuta.

— Köynnökset leikataan matalaleikkauksella niin, että kuhunkin köynnökseen jää enintään kuusi kannusversoa. Kussakin kannusversossa on enintään kaksi silmua. Royat-muotoon kasvatettavat köynnökset voidaan kuitenkin leikata niin, että kuhunkin köynnökseen jätetään enintään 10 kannusversoa ja kuhunkin kannusversoon yksi silmu.

— Rypälelajikkeet Syrah N ja Viognier B voidaan leikata yksinkertaisella Guyot-leikkauksella niin, että kuhunkin köynnökseen jätetään enintään 10 silmua, joista enintään kuusi silmua on satoversossa, ja yksi tai kaksi enintään kaksisilmuista kannusversoa.

Kastelu voidaan sallia.

Erityinen viininvalmistusmenetelmä

Viininvalmistukseen tarkoitettujen hiilten käyttö yksinään tai valmisteissa olevina sekoituksina on roseeviinien valmistuksessa kielletty.

Edellä esitetyn määräyksen lisäksi viininvalmistusmenetelmien on oltava unionin tasolla ja Ranskan maatalous- ja merikalastuslaissa (Code rural et de la pêche maritime) asetettujen velvoitteiden mukaisia.

b. Enimmäistuotokset

Puna- ja roseeviinit

66 hehtolitraa hehtaaria kohden

Valkoviinit

70 hehtolitraa hehtaaria kohden

6. Rajattu maantieteellinen alue

Rypäleet on korjattava ja viiniytettävä ja viinit on valmistettava seuraavien Gardin departementin kuntien alueella: Aubord, Beaucaire, Beauvoisin, Bellegarde, Bernis, Bezouce, Bouillargues, Le Cailar, Caissargues, Garons, Générac, Jonquières-Saint-Vincent, Lédenon, Manduel, Meynes, Milhaud, Nîmes, Redessan, Rodilhan, Saint-Gilles, Sernhac, Uchaud, Vauvert, Vestric-et-Candiac.

7. Pääasiallinen rypälelajike / pääasialliset rypälelajikkeet

Grenache N

Grenache blanc B

Marsanne B

Mourvèdre N – Monastrell

Roussanne B

Syrah N – Shiraz

8. Yhteyden/yhteyksien kuvaus

Maantieteellistä aluetta koskevat tiedot

Tarkistetun alkuperänimityksen ”Costières de Nîmes” maantieteellinen alue on harjua (costière). Tällä maantieteellisellä ilmaisulla viitataan kiviseen, toisinaan poimuttuneeseen tasankoon, jonka rajana on luoteessa Vistrenque (Nîmesin vajoama ja sitä noudatteleva Vistrejoki), idässä Gardonin ja Rhônen tasangot ja etelässä Camarguen tasanko. Tämä tasanko, jolla on useita pieniä kukkuloita, on koillisesta lounaaseen noin 40 kilometriä pitkä, ja leveyttä sillä on viitisentoista kilometriä. Maantieteellinen alue rajautuu näin ollen Gardin departementissa 24 kunnan alueelle.

Välimerellisen ilmaston ansiosta alueella on vuosittain runsaasti auringonpaistetta, keskimäärin 2 700 tuntia vuodessa, ja kesäisin alueella on lähes vedetön ajanjakso. Ilmastoon vaikuttaa Rhônen laaksosta puhaltava mistral-tuuli (kylmä, kuiva ja usein voimakas pohjoistuuli), mutta alueella saadaan nauttia myös hyvin lähellä olevalta Camarguen tasangolta tulevista raikkaista merituulista, jotka tempautuvat harjun päälle konvektion vaikutuksesta sen seurauksena, että kivisen maaperän lämmittämä ilma nousee ylöspäin. Näiden tuulten lauhduttava vaikutus voimistaa päivän ja yön välistä lämpötilanvaihtelua.

Tertiäärikauden lopussa ja kvartäärikauden alussa Rhônen altaassa kulki voimakkaita jokia, jotka ovat kuljettaneet mukanaan huomattavan määrän siitä aineksesta, joka on nykyään kasautuneena vierinkivien kerrostumiksi punaiseen hietasaveen sekoittuneena. Tämä korkein ja näin ollen vanhin kerros on harjun ydinosa ja tekee siitä ainutlaatuisen, joskin harju on myös kokonsa tähden ansainnut kunniapaikan Euroopan kookkaimpana Villafranca-vaiheen pengermänä. Maaperän syvyys vaihtelee, se on hyvin kivistä ja vaihtelevassa määrin väriltään punertavaa sen mukaan, miten syvälle savi on kulkeutunut sade- ja sulamisvesien mukana. Se varastoi vettä hyvin mutta ei liiallisessa määrin ja lämpenee nopeasti.

Tuotteen laatua ja ominaisuuksia koskevat tiedot

Tuottajat perustivat 1920-luvulla ammattiliiton, jonka tarkoituksena oli määritellä tuotantoalue viineille, joista käytetään nimeä ”vins des Costières”. Tämä johti siihen, että heinäkuussa 1942 viineille haettiin alkuperänimitystä ”Vin délimité de qualité supérieure”, ja myöhemmin siihen, että viineille myönnettiin tarkistettu alkuperänimitys ensin vuonna 1986 nimellä ”Costières du Gard” ja sittemmin vuonna 1989 nimellä ”Costières de Nîmes”, jolla viitataan maantieteellisen alueen perustana olevaan pengermään.

Viininviljelyalue on Languedocin ja Rhônen laakson välinen siirtymäalue ja muodostaa Rhônen laakson eteläisimmän osan. Sen pinta-ala on noin 4 500 hehtaaria ja keskimääräinen tuotanto on 220 000 hehtolitraa, josta 55 prosenttia on punaviinejä, 40 prosenttia roseeviinejä ja pieni osuus valkoviinejä. Näitä viinejä tuotetaan 15 osuustoiminnallisessa viininvalmistamossa ja noin sadassa yksityisessä viininvalmistamossa.

Neljäsosa tuotannosta myydään kansallisten rajojen ulkopuolelle, ja tästä määrästä noin puolet myydään EU:n ulkopuolelle, erityisesti Kanadaan.

Syy- ja seuraussuhteet

Alueella on ainutlaatuinen historiallinen ja maantieteellinen asema, sillä se sijaitsee Languedocin ja Provencen, kahden viininvalmistustaidon keskuksen, välisellä siirtymäalueella Nîmesin, Beaucairen ja Saint-Gillesin historiaa ja kulttuuria pursuavien kaupunkikeskusten lomassa alaliitukautisten harjanteiden juurella aluetta yhdistävällä Villafranca-vaiheessa syntyneellä pengermällä. Tämän ansiosta harjualueella on ollut tarjota kaikki osatekijät, joiden turvin tuottajayhteisö on voinut kehittää omaleimaisen tuotannon, joka perustuu perinteiseen taitotietoon ja jossa kiinnitetään huomiota viinien laadun optimointiin.

Luontoon liittyvissä tekijöissä, joita tässä tuotannossa hyödynnetään, on ominaisuuksia, jotka tulevat esiin rypälesadon potentiaalissa, jota viininviljelijät vaalivat erityisesti noudattamalla tuote-eritelmässä vahvistettuja sadonkorjuuta ja sadon kuljetusta koskevia sääntöjä.

Rypäleiden korjuuta varten tarkasti rajatut viljelylohkot sijaitsevat pengermällä, jonka maaperä koostuu Villafranca-vaiheen soramaasta, josta käytetään paikallisesti nimitystä ”Gress” ja johon on sekoittunut hiekkamatriksia. Näillä viljelylohkoilla maaperä on kuivuudeltaan optimaalinen ja kosteusolosuhteet saadaan pidettyä optimaalisina maaperässä yleisen savikerroksen ansiosta. Tämä savikerros, josta käytetään paikallisesti nimitystä ”Gapans”, pidättää vettä syvällä maaperässä ja pitää näin huolen siitä, ettei sadon kypsyminen esty kuivien ja kuumien kesäkausien aikana.

Vierinkivistä kasautunut kerros, joka on toisinaan monen metrin korkuinen, varastoi päivän aikana lämpöä ja vapauttaa sen takaisin taas yöllä. Päivälämpötilan nousu saa näin aikaan lämpötilaeron, joka vahvistaa konvektion vaikutusta ja vetää puoleensa merituulia Camarguen tasangolta. Tällä tavoin voimistuva lämpötilanvaihtelu, joka on maantieteellisen alueen ilmastolle ominaista, ylläpitää rypäleiden raikkautta ja aromaattista moniulotteisuutta, kun taas kuiva ja kuuma kesäilmasto edistää rypäleiden kypsymistä. Kaikki nämä luontoon liittyvät tekijät sekä alueella usein esiintyvä mistral-tuuli, jonka ansiosta rypäleissä on hyvä sokeripitoisuus eivätkä sienitaudit pääse vapaasti kehittymään, tukevat viinintuotannon jatkumista maantieteellisellä alueella.

Tuottajayhteisön toiminta perustuu huolellisesti rajattuun viljelyalueeseen ja perinteisiin ja osin muutettuihin viiniköynnöslajikkeisiin. Tuotantoyhteisö vaalii tuotantonsa omaleimaisuutta jakamalla yhteistä taitotietoa mutta antaa kuitenkin myös tilaa yksilöllisille erityispiirteille.

Alueella halutaan parantaa viinien imagoa suojelemalla maantieteellistä aluetta ja viestimällä taitotiedon ja seudun erityislaadusta sekä kehittää elinpiiriä ja tehdä maisemaympäristöstä väline alueen kehittämiseen ja parantamiseen ja lisäksi suojella luonnonvaroja ja ylläpitää kasvien ja eläinten monimuotoisuutta. Siksi kaikki asianomaiset yhteistyötahot ovat laatineet maisemaa ja ympäristöä koskevan peruskirjan (Charte paysagère et environnementale), joka allekirjoitettiin 5. heinäkuuta 2007 ja joka hyväksyttiin Fontevraudin kansainväliseen peruskirjaan (Charte internationale de Fontevraud) maaliskuussa 2009.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Välittömässä läheisyydessä sijaitseva alue, joka määritellään viiniyttämistä ja viinien valmistusta koskevan poikkeuksen mukaisesti, muodostuu seuraavien kuntien alueesta:

— Bouches-du-Rhônen departementti: Arles, Saintes-Maries-de-la-Mer, Tarascon;

— Gardin departementti: Aigues-Mortes, Aigues-Vives, Aimargues, Boissières, Cabrières, Calmette, Caveirac, Clarensac, Codognan, Collias, Comps, Dions, Estezargues, Fournès, Fourques, Gajan, Langlade, Marguerittes, Montfrin, Nages-et-Solorgues, Parignargues, Poulx, Remoulins, Rouvière, Sainte-Anastasie, Saint-Bonnet-du-Gard, Saint-Gervasy, Saint-Hilaire d’Ozilhan, Saint-Laurent-d’Aigouze, Vergèze, Vers-Pont-du-Gard.

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät määräykset

Edellytyksen kuvaus:

a) – Tarkistetun alkuperänimityksen saaneiden viinien merkinnöissä voidaan täsmentää pienemmän maantieteellisen yksikön nimi seuraavin edellytyksin: — kyseessä on kiinteistörekisteriin kirjattu paikka; — paikka on mainittu sadonkorjuuilmoituksessa.

b) – Tarkistetun alkuperänimityksen saaneiden viinien merkinnöissä voidaan täsmentää suurempi maantieteellinen yksikkö ”Vignobles de la Vallée du Rhône” asianomaisten eri alkuperänimitysten suojelusta ja hallinnoinnista vastaavien elinten välillä allekirjoitetussa sopimuksessa täsmennettyjen edellytysten mukaisesti.

Linkki eritelmään

http://info.agriculture.gouv.fr/gedei/site/bo-agri/document_administratif-30696315-75fd-4fdf-9d25-7274e3e529db

(1) EUVL L 9, 11.1.2019, s. 2.